Luister: Veelsydige Refentse hou 'n 'boerebal' | Maroela Media
Luister: Veelsydige Refentse hou 'n 'boerebal'
Refentse. (Foto: Altin Ferreira)
Die sanger en liedjieskrywer Refentse het 'n wye draai deur die Suid-Afrikaanse musieklandskap gestap sedert hy 'n paar jaar gelede Afrikaanse luisteraars laat regop sit het met sy eerste enkelsnit, "Oom Faan se plaas".
Nie net het hy intussen 'n hele rits treffers soos "Sannie die loopdop", "Reisiger" en "Liefdegenerasie" asook liedjies soos "Rig jou oë na die berge" saam met Jo Black en "Hardekole" saam met Ricus Nel, Adam Tas en Bok van Blerk opgelewer nie, maar het hy ook 'n paar gesogte musiektoekennings ingeoes en aanbieder geword van die leefstylprogram DEKATv op SABC2.
Die tweede seisoen van dié kuns- en leefstylprogram, onder leiding van Elzilda Becker, het vroeg in Januarie weer op die kassie verskyn. Refentse is reeds sedert die eerste seisoen deel van die aanbiedingspan.
"Dit was so 'n groot leerskool," sê Refentse in die Maroela Media-ateljee oor dié opwindende toevoeging tot sy curriculum vitae.
Refentse leef sy unieke geaardheid uit voor die kameras van 'DEKATv'. (Foto: Merwelene van der Merwe)
"Met die eerste seisoen was ek so senuweeagtig ek kon skaars vir die kameras kyk, maar noudat ek dit onder die knie kry, dink ek dit is 'n kragtige toevoeging tot my loopbaan. Dit is baie lekker om te reis en ongelooflike mense te ontmoet en gesprekke te hê," sê Refentse.
Hy vertel sy heel eerste groot onderhoud was met Johrné van Huyssteen van GrootFM en Groot Ontbyt-faam.
"Jy kan jouself net indink – hierdie is die koning van onderhoudvoering, die baas van televisie- en radioaanbieding in Afrikaans. Dit was egter so mooi om te sien hoe hy dit vir my probeer maklik maak en ná hom het ek gevoel ek het Everest reeds geklim aan die begin. Ná hom was almal anders vir my makliker omdat hy my so op my gemak gestel het."
Refentse het ook die temalied getiteld "Beauty of Africa" vir die Netflix-rolprent, Angeliena, geskryf. Angeliena is plaaslik vervaardig en spog met 'n sterbelaaide rolverdeling wat akteurs soos Euodia Samson, June van Merch, Kuli Roberts, Nicole Madell, Tshamano Sebe, Colin Moss, Thapelo Mokoena, Marciel Hopkins, Schalk Bezuidenhout, Sandra Prinsloo en Toya Delazy insluit.
"Beauty of Africa" het reeds in 2017 op Refentse se album Liefdegenerasie verskyn. "Ek dink die tyd was toe net nie reg vir die liedjie nie, maar toe kontak die span van die fliek my en sê die liedjie is perfek vir die fliek. Ek kan dit steeds nie glo as ek op Netflix kyk en my eie liedjie hoor nie."
Volgens Refentse is die liedjie 'n liefdeslied vir Afrika en vang die lirieke die skoonheid van Afrika vas. "Die konsep van die musiekvideo vang ook alles wat gevier word in die liedjie vas en om vir mense te wys waarvan ek praat."
Sy jongste enkelsnit is egter weer 'n Afrikaanse snit getiteld "Boerebal". Die videoweergawe van die liedjie is sedert sy uitreiking in Desember amper 17 000 keer op YouTube geluister.
"Die liedjie gaan daaroor om te kuier in jou ma se taal. Ek het die voorreg om 'n baie diverse groep vriende te hê en die grootste debat tydens kuiers is altyd in watter taal ons musiek gaan luister. Ons vind egter uiteindelik almal 'n plek waar ons almal net in ons ma se taal kan kuier."
"Boerebal" en "Beauty of Africa" is op alle groot digitale platforms beskikbaar.
Luister boaan die berig na die volledige onderhoud met Refentse.
Portugese melktert vir Jo da Silva
ToekomsVenster: Genoeg plek onder God se son
Refentse jy is my held. Jy is dun gesaai in ons korrupte, vernietigde land. Jy straal alles wat positief is uit. Baie dankie.